《剡郊野思》
宋代·林概

密树芳秾碧草齐，春华微度绿阴低。
溪连嵊水兴何尽，路接仙源人自迷。
落絮有情风上下，好花无语日东西。
故园桃李经年别，一望归心绕翠蹊。

作者简介：字端甫，福清人，高之子也。景祐进士，试礼部第一，以秘书省校书郎知长兴县。后官至集贤校理，卒。所著有史论百篇，《辨国语》四十篇。子旦。旦，字次中，嘉祐进士。熙宁中，由著作佐郎，历监察御史里行，甫五月，以论李定事罢。久之，乃起签书淮南判官。元祐初，复拜殿中侍御史，甫莅职，即疏论：蔡确、章惇既去，其余党常怀丑正恶直之心，愿留宸虑，以折邪谋”。又论“吕惠卿、邓绾虽贬斥，未足尽其罪，乞投散地，以谢天下。”旦在台，多所弹纠，悉协公论。出为淮南转运使。子肤，亦有名，坐元符上书，陷党籍。